מספר פנימי: 546513
הכנסת התשע-עשרה

יוזמים:      חברי הכנסת	מאיר שטרית
					יעקב אשר
					אבישי ברוורמן
					מיקי רוזנטל
					עליזה לביא
					שמעון אוחיון
					רינה פרנקל
					יצחק וקנין
					אברהם מיכאלי
					נסים זאב
					יריב לוין
					איילת שקד
					גילה גמליאל
	
				פ/2141/19			

הצעת חוק המכר (דירות) (תיקון – זכות החלפת מתחזק מעלית), התשע"ד–2014

תיקון סעיף 6א	1. 	בחוק המכר (דירות), התשל"ג–1973, בסעיף 6א(ג), אחרי "המתחזק" יבוא "ולעניין מתחזק של מעלית שהותקנה בבית משותף – לתקופה העולה על שנה מיום תחילת ההחזקה של המעלית", ואחרי "שלוש השנים האמורות" יבוא "או בתום השנה, לפי העניין".	

דברי הסבר
בבניית בנייני מגורים האחריות לאחזקה ולטיפול השוטף של המעליות מוטלת על חברה מסוימת. חוזי מכר רבים כוללים הוראה אשר קובעת מראש את זהותה של חברת המעליות. כבילת רוכשי הדירות בידי חברה מסוימת עלולה לפגוע בטיב השירות שמקבלים הרוכשים, בלי שיש להם אפשרות להחליף את החברה. זאת ועוד, קיים חשש שמינוי חברה מסוימת לצורך האחזקה והטיפול של המעלית במסגרת חוזי המכר מניב לקבלן רווחים על חשבון רוכשי הדירות. 

על כן, מוצע כי בעת החתימה על חוזי המכר לא יוכל הקבלן לחייב את רוכשי הדירות להשתמש בשירותיה של חברת מעליות ספציפית לתקופה העולה על שנה מיום תחילת הניהול והאחזקה של המעלית על ידי החברה, וזאת על מנת שרוכשי הדירות יוכלו לעשות סקר שוק עצמאי ולראות האם השירות והמחיר שהם מקבלים מהחברה הם האטרקטיביים ביותר עבורם, והם לא יהיו כבולים לחברה שעמה התקשר הקבלן.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ג' באדר א' התשע"ד – 3.2.14